
Rekrutterings- og oppstartsplan for barnefotball Osterøy IL
Planen går gjennom 3 faser 

Felles oppstart for nye årskull: Gjennomføres rett i etterkant av oppstart skole august. 

Treningsoppstart 
Oppstarten kan gjennomføres som et kveldsarrangement, heldagsarrangement eller helgearrangement som f.eks;

a) Oppstartskveld
b) Oppstartsdag 
c) Oppstartshelg
d) Fotballskole for nye årskull
e) Klubbens «Barnefotballdag» 
Fase 1 - Planlegging
· Rekrutteringsansvarlig med støtte fra sportsnemd bør i perioden april-juni planlegge innsalg, ansvarsfordeling, organisering og gjennomføring i god tid før selve oppstarten
· Rekrutteringsansvarlig i klubb har hovedansvaret for denne prosessen i klubben.
· For å selge inn og bekjentgjøre oppstarten må klubben bruke alle mulige «kanaler» for å informere alle foreldre og barn i klubbens nedslagsfelt:
Klubbens hjemmeside
Klubbens Facebook gruppe
E-mail
Info.skriv til barnehager i nærområdet før sommerferie
Info.skriv til skoler i nærområdet ved skulestart
Lokalblad/avis
Infoskriv og plakater som henges opp ved klubbens anlegg

Fase 2 – Arrangement og gjennomføring
Klubbens Rekrutteringsansvarlig med støtte fra sportsnemd er ansvarlig for planlegging og gjennomføring av oppstart for 6-åringene (jenter/gutter)

Planlegg i detalj program for dagen:
Program for dag/helg (detaljert med sted, tider, ansvar mm.)
Registrering/organisering når barn med foreldre kommer til anlegget.
Inndeling i små grupper på feltet.
Minst 2 trenere/hjelpetrener pr. gruppe
Bruk etablerte trenere / trenerveileder fra klubben + spillere fra ressursgruppe i klubben som hjelpeinstruktører
Åpen kiosk
Utdeling av ball til alle som kommer

Utarbeid en detaljert plan for aktiviteten på feltet gjennom dagen

TIPS! Bruk  www.treningsokta.no for planlegging av aktiviteten (egen øktplan for 6–7 åringene)

· Når jentene og guttene er godt i gang med fotballaktiviteten på banen så arrangerer klubben et foreldremøte i klubbhuset samtidig.

Program for foreldremøte:
· Presentasjon av klubben og verdigrunnlag. Selge inn klubben best mulig.

· Hva kan klubben tilby og hvordan drives klubben? Her er det viktig å få fram forståelsen av frivillighet som helt sentral for å legge til rette for aktivitet.

· Hva krever klubben? Alle kan bidra med noe, viktig at alle foreldre føler seg velkommen til å bidra og at alle «bør» bidra. Desto flere foreldre som kommer inn i en rolle rundt laget, desto større er sjansen for at årstrinnet vil lykkes med å skape et trygt og godt miljø.

· Klubben som sjef, litt om sportsplanen til Osterøy IL

· Rekruttering av foreldre til roller i laget: Trenere (flest mulig), lagleder, sosialkontakter, økonomikontakt, dugnadsansvarlig, fairplay-ansvarlig

· Rekrutter til og ufarliggjør trenerrollen. Vi ønsker å ha med flest mulig trenere – ikke bare de som rekker opp hånda først eller som har spilt fotball selv. Vi ønsker mamma- og pappatrenere med ulik erfaring fra fotball. Man behøver ikke å ha vært fotballspiller selv for å være en god barnefotballtrener! Det bør være en viktig målsetting å få med så mange som mulig i støtteapparatet rundt hvert lag. Dette gir lagene et best mulig utgangspunkt og vil bidra til å hindre frafall på et senere tidspunkt.
· Registrer derfor alle nye foreldre som ønsker å bidra rundt laget: Rolle, fullt navn, adresse, mobil, e-post, kompetanse.

· Presenter klubbens plan for kompetanseheving og kurs for alle nye trenere (Barnefotballkveld, Grasrottreneren/NFF C-lisens Delkurs 1)
· Avtal første treninger med fast treningstid fram til slutten av oktober/november.


Fase 3 – Oppfølging av nyetablert kull/lag
Skal man lykkes med oppstarten er det helt avgjørende at nyetablerte lag, både for jenter og gutter, blir fulgt opp tett de 4 -5 første treningene. 

Sportslig rekrutteringsansvarlig og trenerveileder i klubben har et spesielt ansvar for at de «nye» trenerteamene rundt 6-åringene får gode rammer og forutsetninger for å lykkes med organisering og gjennomføring av de første treningene. Lykkes klubben med at gi lagene en god start er mye av det viktige grunnlaget for gode fotballopplevelser de neste årene allerede lagt.

· Klubben arrangerer Barnefotballkveld med demonstrasjonsøkt og teori første uka etter oppstart
Implementer www.treningsokta.no fra første trening. Bruk to øktplaner fra treningsøkta gjennom hele høsten.
· Treneransvarlig og rekrutteringsansvarlig i klubben organiserer og gjennomfører de første 4–5 treningene sammen med det nye trenerteamet.
· Trenerteamet tar gradvis over mer og mer av treningene.
· Klubbens treneransvarlig og ressursgruppen av trenere er på tilbudssiden ifht. å følge opp de nye trenerteamene på treningene det første året, 
· Klubben kan arrangere «foreldreseminar» i klubbhuset, der hovedhensikten er å bli kjent samt knytte gode kontakter mellom foreldrene så tidlig som mulig.
· Klubben melder på alle «nye» trenere til Grasrottreneren/NFF C-lisens Delkurs 1. Påmeldingen gjøres til krets hvis ikke klubben kan arrangere kurset selv.

Med dette ønsker Osterøy IL å motivere alle våre klubber til å gi våre aller yngste og mest ivrige barnefotballspillere en trygg og god start på et langt liv i fotballen – og hvor alle barn uavhengig av hvor de bor får samme tilbud med tanke på når de får starte med fotball. 


Kontaktpersoner i Osterøy IL ved oppstart:
Rekrutteringsansvarlig/Sportslig leder barnefotball: Øystein Alden:47 33 34 05/ oystein.alden@bkkfiber.no
Trenerveileder: Vidar Fossdal tlf. 94 22 36 54 / vidar@footballfinancegroup.com 

